Alexander Bah
Alexander Bah er en dansk fodboldspiller, der spiller for den portugisiske klub SL Benfica. Han har desuden spillet 9 landskampe og scoret 1 mål for Danmark (pr. 19. juni 2023).
Alexander Bah er født i Årslev på Fyn og spillede ungdomsfodbold i bl.a. Årslev Boldklub og Næsby, inden han skiftede til HB Køge, hvor han debuterede på førsteholdet i 2016.
I 2018 skrev Alexander Bah kontrakt med SønderjyskE i Superligaen. Efter et par gode sæsoner, hvor han bl.a. var med til at vinde pokalturneringen i 2020, fortsatte Alexander Bah i 2021 karrieren i den tjekkiske klub Slavia Prag. Her havde den boldsikre forsvarsspiller stor succes, og med Slavia Prag vandt han både det tjekkiske mesterskab og den tjekkiske pokalturnering i 2021, inden han i sommeren 2022 blev solgt til den portugisiske storklub Benfica. Med Benfica blev han portugisisk mester i 2023.
Alexander Bah debuterede på A-landsholdet den 11. november 2020 i en venskabskamp mod Sverige, hvor han scorede det ene af målene i 2-0-sejren. Alexander Bah var også en del af truppen til VM i Qatar i 2022, hvor han spillede to kampe.